Document ID: 31997D0763

31997D0763
L 313/25
SLUŽBENI LIST EUROPSKE UNIJE
ODLUKA VIJEĆA
od 10. studenoga 1997.
o sklapanju Sporazuma o znanstvenoj i tehnološkoj suradnji između Europske zajednice i Republike Južne Afrike
(97/763/EZ)
VIJEĆE EUROPSKE UNIJE,
uzimajući u obzir Ugovor o osnivanju Europske zajednice, a posebno njegov članak 130.m, u vezi s njegovim člankom 228. stavkom 2., prvom rečenicom i prvim podstavkom članka 228. stavka 3.,
uzimajući u obzir prijedlog Komisije (1),
uzimajući u obzir mišljenje Europskog parlamenta (2),
budući da Europska zajednica i Južna Afrika provode posebne ITR programe u područjima od zajedničkog interesa;
budući da su na temelju prošlog iskustva obje strane izrazile želju za osnivanjem čvršćeg i šireg okvira za provođenje suradnje u znanosti i tehnologiji;
budući da ovaj Sporazum o suradnji u području znanosti i tehnologije čini dio globalne suradnje između Zajednice i njezinih država članica, s jedne strane, i Južne Afrike, s druge strane;
budući da je Vijeće svojom Odlukom od 22. siječnja 1996. ovlastilo Komisiju da sklopi Sporazum o znanstvenoj i tehnološkoj suradnji između Zajednice i Republike Južne Afrike;
budući da je svojom Odlukom od 5. prosinca 1996. Vijeće odlučilo potpisati Sporazum o znanstvenoj i tehnološkoj suradnji u ime Zajednice;
budući da je Sporazum o znanstvenoj i tehnološkoj suradnji između Europske zajednice i Južnoafričke Republike potpisan 5. prosinca 1996.;
budući bi trebalo odobriti Sporazum o znanstvenoj i tehnološkoj suradnji između Europske zajednice i Republike Južne Afrike,
ODLUČILO JE:
Članak 1.
Ovim se u ime Zajednice odobrava Sporazum o znanstvenoj i tehnološkoj suradnji između Europske zajednice i Republike Južne Afrike.
Tekst Sporazuma priložen je ovoj Odluci.
Članak 2.
Na temelju članka 11. Sporazuma, predsjednik Vijeća obavješćuje da je Europska zajednica dovršila postupke za stupanje na snagu Sporazuma.
Sastavljeno u Bruxellesu 10. studenoga 1997.

Labels: 18
15
5